I et beslutningsforslag foreslår Socialdemokraterne moderne brandsikinrg i alle pleje- og ældreboliger

Forslaget kommer efter en brand på plejehjemmet Strandgården ved Frederikshavn, der i denne uge kostede en 83-årig kvinde livet. Det skal være et lovkrav, at alle kommuner sørger for tidssvarende røgalarmer i alle pleje- og ældreboliger, mener det nordjyske folketingsmedlem Bjarne Laustsen. - Kommunerne er nødt til at gennemgå alle plejehjem og ældreboligers brandalarmeringsanlæg. Nogen har ældre anlæg, der ikke lever til nutidens krav. Andre har slet ikke anlæg. Det kan ikke være rimeligt, at vores ældre lever i brandfælder, siger Bjarne Laustsen, der også er formand for Beredskabsforbundet. Ifølge forslaget skal der senest 1. januar 2010 opsættes tidsvarende brand- og røgalarmer - såkaldte ABA-anlæg - i ældre- og plejeboliger. Statistikken viser, at risikoen for at omkomme i en brand er næsten fem gange så høj, når man er over 80 år gammel.